Na temelju članka 48. Statuta Općine Povljana (''Službeni glasnik Zadarske županije'' broj 14/17) i čl. 118. Odluke o komunalnom redu, Općinski načelnik Općine Povljana donosi

PRAVILNIK

o iskaznici, oznaci i službenoj odjeći komunalnih redara

Članak 1.

Ovim se pravilnikom određuju oblik, sadržaj i način izdavanja iskaznice i oznake komunalnih redara u Jedinstvenom upravnom odjelu Općine Povljana i promet i njihova službena odjeća na kojoj se ističe oznaka komunalnih redara.

Članak 2.

Iskaznica komunalnih redara (u nastavku teksta: iskaznica) izrađuje se na punijem papiru bijele boje, dimenzija 85x55 mm i zaštićuje se prozirnim plastičnim omotom. Tekst na iskaznici ispisan je plavom bojom. Obrazac iskaznice komunalnog redara tiskan je uz ovaj pravilnik i njegov je sastavni dio. Obrazac iskaznice komunalnog redara sadrži:

a) na prednjoj strani:

1. otisnut grb Republike Hrvatske,

2. naziv SLUŽBENA ISKAZNICA KOMUNALNOG REDARA,

3. mjesto za fotografiju, veličine 28x32 mm, preko koje je, u donjem lijevom kutu, otisnut pečat Jedinstvenog upravnog odjela Općine Povljana,

4. ime i prezime nositelja iskaznice,

5. broj iskaznice;

b) na poleđini:

6. tekst o ovlasti nositelja iskaznice,

7. datum izdavanja iskaznice,

8. mjesto za pečat i potpis pročelnika,

9. upozorenje da iskaznica vrijedi do opoziva.

Članak 3.

Komunalni redar nosi iskaznicu u kožnom povezu crne boje trostrukog pregiba, a veličina svakog pregiba je 8x12 cm.

Članak 4.

Oznaka komunalnih redara, značka, izrađena je od metala, podloga je mesingana, a aplikacija sjajno niklana, okruglog je oblika, promjera 55 mm i sastoji se od tri koncentrična kruga.

U središnjem krugu, na zrakastoj podlozi grb je Općine Povljana. Srednji je niklani krug, promjera 40 mm, a sadrži, u gornjem dijelu, plavim slovima ispisan natpis "KOMUNALNO REDARSTVO". Vanjski je krug mesingan, promjera 55 mm na kojem je istaknut tekst "OPĆINA POVLJANA". Na donjem dijelu značke nalazi se niklana traka u koju se, plavom bojom, upisuje broj značke. Na poleđini značke nalazi se lisnata opruga od pernog čelika.

Predložak značke tiskan je uz ovaj pravilnik i njegov je sastavni dio.

Članak 5.

Za vrijeme obavljanja nadzora komunalni redar nosi značku u kožnom povezu, zajedno s iskaznicom. Kožni povez komunalni redar nosi u džepu gornjeg dijela službene odjeće tako da pregib kožnog poveza u kojem je značka visi s vanjske strane džepa.

Članak 6.

Iskaznicu i značku izdaje Jedinstveni upravni odjel Općine Povljana. Jedinstveni upravni odjel Općine Povljana iz stavka l. ovoga članka vodi evidenciju o izdanim i vraćenim iskaznicama i značkama. Evidencija iz stavka 2. ovoga ĉlanka sadrži ime i prezime komunalnog redara kojemu su iskaznica i značka izdane, broj iskaznice i značke, datum izdavanja, datum povratka, odnosno poništenja iskaznice ili znaĉke, potpis komunalnog redara, te odjeljak za napomenu.

Članak 7.

Iskaznicom i značkom smije se koristiti samo u okviru nadležnosti obavljanja poslova komunalnog redara. Komunalnom će se redaru privremeno oduzeti iskaznica i značka ako je protiv njega pokrenut stegovni postupak, istraga ili podignuta optužnica, do dovršenja postupka.

Članak 8.

Komunalni redar kojem prestaje radni odnos u komunalnom redarstvu dužan je, prigodom primitka rješenja o prestanku radnog odnosa, odnosno o rasporedu na drugo radno mjesto, iskaznicu i značku predati neposrednom čelniku. Vraćena se iskaznica poništava i pohranjuje, a vraćena se značka pohranjuje. Iskaznica vrijedi od dana njenog izdavanja do prestanka ovlaštenja za obavljanje poslova komunalnog redara.

Članak 9.

Komunalni redar koji izgubi iskaznicu ili značku ili na drugi način ostane bez njih, ili iskaznica ili značka budu oštećene, dužan je o tome odmah izvijestiti neposrednog čelnika. Nova iskaznica ili značka izdat će se nakon što je oštećena, izgubljena ili na drugi način nestala iskaznica ili značka oglašena nevažećom u ''Službenom glasniku Zadarske županije''. Komunalni redar dužan je oštećenu iskaznicu ili značku predati neposrednom čelniku.

Članak 10.

Za vrijeme obavljanja nadzora komunalni redar nosi službenu odjeću.

Članak 11.

Osobi koja je raspoređena na radno mjesto komunalnog redara izdaje se nova službena odjeća.

Članak 12.

Pojedini dijelovi službene odjeće mogu se zamijeniti i prije isteka rokova propisanih ovim pravilnikom samo ako su oštećeni ili potpuno uništeni tijekom obavljanja službenih zadaća. Ako je do oštećenja ili uništavanja pojedinih dijelova službene odjeće došlo u uporabnom roku, a to nije posljedica obavljanja službene zadaće, komunalnom će se redaru nova odjeća izdati na njegov trošak. Zamjenu oštećene ili uništene službene odjeće odobrava pročelnik Jedinstvenog upravnog odjela Općine Povljana.

Članak 13.

Uporabni rokovi službene odjeće koju je zadužio komunalni redar produžit će se:

1. za vrijeme provedeno na bolovanju dužem od mjesec dana neprekidno;

2. za vrijeme provedeno na porodiljskom dopustu;

3. kada je do umirovljenja po sili zakona ostalo manje od šest mjeseci;

4. u drugim slučajevima tijekom kojih nije obavljao poslove komunalnog redara.

Članak 14.

Komunalni redar kojem je prestao radni odnos u komunalnom redarstvu ili je raspoređen na druge poslove obavezan je vratiti službenu odjeću koju je zadužio.

Članak 15.

Službenu odjeću komunalni je redar dužan održavati urednom i čistom na svoj trošak. Komunalni redar ne smije otuđiti i prepravljati službenu odjeću.

Članak 16.

Službenu odjeću izdaje Jedinstveni upravni odjel Općine Povljana. Upravni odjel iz stavka 1. ovoga članka vodi evidenciju o izdanoj i vraćenoj službenoj odjeći. Evidencija iz stavka l. ovoga članka sadrži vrstu i količinu službene odjeće koja se izdaje, ime i prezime komunalnog redara koji je zadužuje, datum zaduženja, rubriku za napomenu i mjesto za potpis komunalnog redara.

Članak 17.

Službena će odjeća komunalnim redarima biti izdana u roku od godinu dana od stupanja na snagu ovoga pravilnika.

Članak 18.

Ovaj pravilnik stupa na snagu osmog dana nakon objave u ''Službenom glasniku Zadarske županije''.

KLASA:363-01/18-01/6

URBROJ:2198/25-30-18-1

Povljana, 04. lipnja 2018. godine

OPĆINSKI NAČELNIK

Ivica Pogorilić